Steve-konsert mag by George-stadsaal voortgaanSteve Hofmeyr (Foto: Facebook) Die plaaslike munisipaliteit in George het sy besluit hersien oor Steve Hofmeyr se konsert in die stadsaal. Die Demokratiese Alliansie het Vrydag gesê hy neem kennis dat die munisipaliteit toestemming teruggetrek het vir ŉ plaaslike skool om ŉ fondsinsamelingskonsert volgende week by die stadsaal te hou. Die besluit het gevolg ná sekere groepe van die plaaslike gemeenskap die munisipaliteit se oorspronklike besluit, om die konsert goed te keur, veroordeel het. Hofmeyr sal by die konsert optree. Bonginkosi Madikizela, provinsiale leier van die DA in die Wes-Kaap, het gesê die munisipaliteit het sy besluit omgekeer, omdat dit die beginsels van vryheid van assosiasie, soos vervat in die Grondwet, oortree. “Alhoewel die DA nie Hofmeyr se politieke sienings ondersteun nie, is dit belangrik dat ons nie in ŉ strik beland waar ons plekke sluit waar mense kan bymekaar kom nie – soos die apartheidsregering gedoen het nie,” het Madikizela verduidelik. “Suid-Afrika het in 1994 saam ŉ eed afgelê dat ons altyd deur die Grondwet gelei sal word, selfs wanneer ons sienings verskil.” Madikizela het gesê hy loof die munisipaliteit dat hulle ŉ beginselsbesluit in dié verband geneem het en dat die skool die magtiging het om met die konsert voort te gaan en enigiemand uit te nooi wat hulle wil. Maroela Media het vroeër berig Hofmeyr het gesê hy doen regstappe nadat die munisipaliteit vroeër vandeesweek sy ooreenkoms met die bemarkingsagentskap, wat die saal namens die sanger gehuur het, beëindig het. Groot ongelukkigheid het oor dié besluit ontstaan, aangesien al die kaartjies vir die konsert reeds uitverkoop was en die konsert deel sou wees van die bekendstelling van die sanger se jongste album, getiteld Skree. Die sanger het bygevoeg baie van die winste van dié konsert sal in die gemeenskap teruggeploeg word. “Uiteindelik, [terwyl] kliënte jare lank al hoes om my fooi te betaal, gaan bykans 95% van my konserte se wins na die oorlewing van klein gemeenskappe, soms Afrikaans, Christelik, [die gemeenskappe se] kleuterskole, skole en kerkies. Hiervoor is ek dankbaar en sal daarom baklei vir ons.”